b'\n_START_ARTICLE_\nLiu Shaoqi\n_START_SECTION_\nBiografija\n_START_PARAGRAPH_\nLiu gim\xc4\x97 turtingo valstie\xc4\x8dio \xc5\xa1eimoje, Ningsiange, Hunano provincijoje. Jis lank\xc4\x97 t\xc4\x85 pa\xc4\x8di\xc4\x85 mokykl\xc4\x85, kuri\xc4\x85 lank\xc4\x97 Mao Dzedunas provincijos sostin\xc4\x97je \xc4\x8cang\xc5\xa1a mieste. Po to studijavo \xc5\xa0anchajuje ir Pekine._NEWLINE_1921\xc2\xa0m. Liu prisijung\xc4\x97 prie Kinijos komunist\xc5\xb3 partijos ir buvo i\xc5\xa1si\xc5\xb3stas studijuoti \xc4\xaf Maskv\xc4\x85. 1922 metais gr\xc4\xaf\xc5\xbe\xc4\x99s \xc4\xaf Kinij\xc4\x85, jis vadovavo keletui gele\xc5\xbeinkelinink\xc5\xb3 streik\xc5\xb3. 1925\xe2\x80\x931926\xc2\xa0m. jis buvo darbinink\xc5\xb3 streik\xc5\xb3 vadovas kalnakasybos rajonuose Hunano ir Dziangsi provincij\xc5\xb3 pasieniuose. Nuo 1927\xc2\xa0m. Kinijos komunist\xc5\xb3 partijos Centro komiteto narys. 1932\xc2\xa0m. jis tapo Kinijos komunist\xc5\xb3 partijos sekretoriumi Fudziano provincijoje. 1934\xc2\xa0m. jis dalyvavo Ilgajame \xc5\xbeygyje. Po to jis v\xc4\x97l i\xc5\xa1vyko \xc4\xaf Maskv\xc4\x85, o gr\xc4\xaf\xc5\xbe\xc4\x99s tapo Naujosios Ketvirtosios Armijos Politiniu Komisaru. 1942\xc2\xa0m. buvo i\xc5\xa1rinktas \xc4\xaf Kinijos komunist\xc5\xb3 partijos Politbiur\xc4\x85._NEWLINE_Po Kinijos Liaudies Respublikos suk\xc5\xabrimo, Liu u\xc5\xbesi\xc4\x97m\xc4\x97 ekonominiais klausimais. Jis buvo i\xc5\xa1 centrinio planavimo ir sunkiosios pramon\xc4\x97s pl\xc4\x97tros sek\xc4\x97j\xc5\xb3 pagal sovietin\xc4\xaf model\xc4\xaf._NEWLINE_Nuo 1959\xc2\xa0m. baland\xc5\xbeio 28 d. iki 1968\xc2\xa0m. spalio 31 d. buvo Kinijos Liaudies Respublikos prezidentu. I\xc5\xa1 prad\xc5\xbei\xc5\xb3 Liu \xc5\xa0ao\xc4\x8di tur\xc4\x97jo b\xc5\xabti Mao Dzeduno \xc4\xafp\xc4\x97diniu, ta\xc4\x8diau v\xc4\x97lyvais 1960-aisiais metais Liu pasiprie\xc5\xa1ino Mao bei skepti\xc5\xa1kai \xc5\xbei\xc5\xabr\xc4\x97jo \xc4\xaf Didij\xc4\xaf \xc5\xa1uol\xc4\xaf ir kult\xc5\xabrin\xc4\x97s revoliucijos metu buvo pa\xc5\xa1alintas._NEWLINE_1966\xc2\xa0m. po to, kai prasid\xc4\x97jo Kult\xc5\xabrin\xc4\x97 revoliucija, kartu su Deng Siaopingu buvo laikomas \xe2\x80\x9ebur\xc5\xbeuazin\xc4\x97s linijos\xe2\x80\x9c atstovu bei vadinamas \xe2\x80\x9eKinijos Chru\xc5\xa1\xc4\x8diovu\xe2\x80\x9c. 1968\xc2\xa0m. Liu buvo pasmerktas vie\xc5\xa1osios savikritikos procesui ir pa\xc5\xa1alintas i\xc5\xa1 vis\xc5\xb3 pozicij\xc5\xb3 partijoje. Jis buvo suimtas ir jam buvo skirtas nam\xc5\xb3 are\xc5\xa1tas. Ta\xc4\x8diau Liu greitai dingo._NEWLINE_1969\xc2\xa0m. pabaigoje Liu mir\xc4\x97 Kaifengo kal\xc4\x97jime. Mirties prie\xc5\xbeastimi buvo prastos gyvenimo s\xc4\x85lygos ir negydytas cukrinis diabetas ir plau\xc4\x8di\xc5\xb3 u\xc5\xbedegimas. Ta\xc4\x8diau 1980\xc2\xa0m., po mirties jis buvo reabilituotas Deng Siaopingo vyriausyb\xc4\x97s.\n_START_SECTION_\nAsmeninis gyvenimas\n_START_PARAGRAPH_\nLiu buvo ved\xc4\x99s penkis kartus. Jo tre\xc4\x8dioji \xc5\xbemona Xie Fei (kin. \xe8\xb0\xa2\xe9\xa3\x9e) buvo i\xc5\xa1 Hainano provincijos ir viena i\xc5\xa1 nedaugelio moter\xc5\xb3 dalyvavusi\xc5\xb3 Ilgajame \xc5\xbeygyje. 1948\xc2\xa0m. Liu ved\xc4\x97 penkt\xc4\x85 kart\xc4\x85 savo sekretor\xc4\x99 Wang Guangmei (kin. \xe7\x8e\x8b\xe5\x85\x89\xe7\xbe\x8e). Po Liu mirties, Wang Guangmei atsid\xc5\xabr\xc4\x97 kal\xc4\x97jime, kur buvo laikyta daugiau nei de\xc5\xa1imtmet\xc4\xaf.'